Дерс щхьэпэ
Бабугент къуажэ администрацэм и Iэтащхьэ Османов Мыхъутар и жэрдэмкIэ, курыт школым и класс нэхъыжьхэм щIэс еджакIуэхэм я дзэ хуэIухуэщIэ зэхыхьэ къызэрагъэпэщащ. Ар теухуауэ щытащ советыдзэр Афганистаным къызэрырашыжрэ илъэс 25-рэ зэрырикъум. Мы Iуэхум ирагъэблэгъащ зи къулыкъур а къэралым щезыхьэкIахэу Гасиев Алий, Туменов Алыхьберды, КъБР-м щыIэ МВД-м, УФ-м и ФСБ-м и щIыналъэ къудамэм куейм щиIэ хэщIапIэм я лIыкIуэхэр.
Османов Мыхъутаррэ ОБЖ-м хуезыгъаджэ Каркаев Хьэсэнрэ я нэIэ тету, пхъэм щелэжьу щыта заводым и Iэшэлъашэм лагерь щагъэуври, гугъуехьыр къызэнэкIынымкIэ, дзэ тIасхъэщIэх Iэмалхэм зэрыхащIыкIымкIэ, щIыпIэм зыщыгъэбыдэнымкIэ я зэфIэкIхэм къуажэ гъунэ мэзылъэм ныбжьыщIэхэр щеплъыжащ. Хэкум и IэфIым, лIыгъэм, быдагъэм, хахуагъэм я мыхьэнэм, ахэр я щапхъэу щIэблэр къэхъун зэрыхуейм махуитIкIэ яхутепсэлъыхьащ.
— Зыгъэсэныгъэм и къалэн нэхъыщхьэу щытар я лъахэм пщIэ хуащIу, ар фIыуэ ялъагъуу ныбжьыщIэхэр къэгъэтэджынырщ. Дзэ-хэкупсэ дерсхэм къэралым и хъумакIуэ хъунухэр хуабжьу дихьэхащ. Дауи, хэкупсэ нэсу зыри къалъхуркъым, абы хуагъасэ, хуаущий. Аращ мы Iуэхум мыхьэнэшхуэ щIеттыр, — жиIащ Бабугент къуажэ администрацэм и Iэтащхьэ Османов Мыхъутар.
Кужоновэ Эльмирэ.
